《大雾自东阿晓发》
清代·曹庭枢

客梦唤不醒，晨鸡啼喔喔。仆夫戒征车，琅琅振霜铎。

明星犹荧煌，轮蹄已纷错。山行忽迷道，曀气喷岚毒。

窈郁遮树林，浸淫罩城郭。昏昏阴髳卷，荡荡云海浊。

眯空吹若沙，湿衣细如霂。东方忽瞳昽，银山揭赪玉。

须臾荡晴空，豁视爽心目。迤逦投前村，川原寄遐瞩。

作者简介：曹庭枢，字古谦，号六芗，嘉善人。雍正癸卯副贡。乾隆丙辰荐举博学鸿词。有《谦斋诗稿》。